
Örkény István: Egyperces novellák kiadványsorozat

Az általam tervezett kötet egy kiadványcsomagként értelmezhető. Bemutatott munkámat három négyzetes alapú, kis méretű tok alkotja, amelyek könyvecskéket tartalmaznak.
A sorozat ismertetésére három különböző egypercest választottam, az elbeszélések azonban nem egy köteten belül, hanem önálló könyvecskékben elhelyezve szerepelnek. Mindhárom történet nagyon rövid terjedelmű, a cselekmény történéseinek megfelelően bontottam szét a sorokat, amenyeket külön oldalakra rendeztem. Az oldalpárokon bal oldalon egy egyszerű képi kompozíció, jobb oldalon a szabálytalanul elhelyezett szöveg látható, együtt alkotják a kiadvány arculatát. A képi megoldások esetében geometrikus formákból építkezem, a megjelenő formákat teljesen leegyszerűsített ábrázolásmód jellemzi, még az értelmezhetőség határán belül maradva. A minimalitást tovább nyomatékosítva mindössze három színből kombinálok, ugyanakkor a papír fehérje, mint üres tér is meghatározó alkotóeleme az illusztrációknak.
A szöveg elhelyezésének módja is szorosan összekapcsolódik a másik oldalon található elemekkel, nincs szabálya a megjelenésnek, előfordul, hogy egy oldalon belül egyaránt jelen van balra, illetve jobbra zárt, kisbetűs és nagybetűs szöveg, amelyek foltokat alkotnak, így erősítve a geometrikus jelleget.
A cselekménynek megfelelően a bal oldali grafikák lapozással részletekben változnak, azonban az előző oldalról mindig megőriz egy-két elemet, amelyek nem nyomtatással jelentkeznek az újabb oldalpáron, hanem a megoldásban stancolást hívtam segítségül.
Minden egyes kiadványhoz külön tartozik egy tok is, amely a kényelmes tárolást biztosítja, illetve védelmi funkciót lát el. A használatot a felső részen elöl és hátul is megjelenő téglalap alakú kivágás könnyíti, segítségével könnyedén kivehetjük, majd visszahelyezhetjük a tokba olvasmányunkat. A tokok kialakítása formai és grafikai szempontból is egységet képez.
Kiadványsorozatom a hagyományos jelleget nem őrzi, viszont nem csak gyűjtők könyvespolcán képzelhető el, hanem, mint promóciós anyag is megállhatnák a helyüket a könyvecskék, például Örkény Egypercesekkel kapcsolatos eseményeket megelőző reklámanyagként.



